Wetsontwerp teen rassisme in wese “siek”Dr. Dirk Hermann, bestuurshoof van Solidariteit. Foto: Reint Dykema Die vakbond Solidariteit het Donderdag die wetsontwerp teen rassisme verwerp omdat dit onvolledige beskerming aan minderhede bied teen mense in magsposisies wat hulself skuldig maak aan haatspraak. Die Wetsontwerp op die Voorkoming en Bestryding van Haatmisdade is tydens ŉ kabinetsvergadering in Oktober goedgekeur vir openbare kommentaar. Volgens dr. Dirk Hermann, bestuurshoof van Solidariteit, moet die staat as ondertekenaar van die Verenigde Nasies (VN) se International Convention on the Elimination of all Forms of Racial Discrimination (CERD) aan dié konvensie se vereistes voldoen. Volgens die konvensie rus daar ŉ swaarder verpligting op staatsamptenare, politici, joernaliste en persone in magposisies om hulself nie skuldig te maak aan haatspraak nie. “Ons kritiek op die wetsontwerp is juis dat dit nie aan die CERD se vereistes voldoen nie en dat so ŉ wet eerder daarop gemik moet wees om kwesbare mense te beskerm,” het Hermann gesê. Die wetsontwerp, soos hy nou daaruitsien, hanteer haatspraak en rassisme tussen landsburgers op ŉ horisontale vlak. “Ons probleem in Suid-Afrika is juis op die vertikale vlak waar politici, amptenare en parlementslede rasse-uitsprake maak, soos in die geval van Julius Malema. ŉ Wet soos hierdie moet ŉ Julius Malema tronk toe stuur. ŉ Wet soos hierdie moet sorg dra dat iemand soos Julius Malema sy rooi oorpak vir ŉ oranje oorpak verruil,” het Hermann verder gesê. Hy het verder aangevoer dat John Jeffery, die adjunkminister van justisie, se uitsprake vroeër vanjaar by die CERD-sitting, die doel van hierdie wet bevraagteken. “Jeffery voer aan rassisme is hoofsaaklik ŉ siekte van wit mense. Ons glo dit het aanleiding daartoe gegee dat die konsepwet net op horisontale vlak haatspraak en rassisme hanteer. Die konsepwet is dus in wese siek – die opstellers het die wetsontwerp vanuit ŉ spesifieke perspektief opgestel. Die konsepwet het sy legitimiteit verloor en indien die bedoeling van die wet subjektief is, sal die afdwinging daarvan ook subjektief wees.” Solidariteit se argument is dat rasse-uitsprake ‘ontras’ moet word. “Dit klink dalk soos ŉ paradoks, maar wat ons daardeur sê, is dat geen rasse-uitspraak of daad aanvaarbaar is nie. Ons mag nie poog om ŉ rassekarakter te gee aan rasse-uitspraak nie. Dit is veral belangrik dat almal in die middelgrond haatspraak en rassisme net nooit aanvaar nie.” Hermann het verwys na die geval van die twee wit mans, wat onlangs in die hof verskyn het weens ŉ video wat op sosiale media die rondte doen, waar hulle ŉ swart man in ŉ doodskis gedruk het. “Afrikaners het hierdie rassistiese optrede verwerp en as bisar en onaanvaarbaar bestempel. Daarenteen was die EFF se reaksie rassisties en die DA se leier se twiets oor die insident onwys. Rassisme is beslis nie ŉ wit verskynsel in Suid-Afrika nie, maar ŉ verskynsel. Die gemiddelde Suid-Afrikaner het te verdraagsaam geraak teenoor rasseboelies, maar die gemeenskap moet hierdie soort optrede eenvoudig nie meer aanvaar nie.” Hermann glo die middelgrond in Suid-Afrika het baie gemeen, is nog sterk en het wedersydse respek teenoor mekaar oor kleurgrense heen. “Die wetsontwerp, soos dit nou lyk, gee egter legitimiteit aan randverskynsels en erken nie die breë middelgrond nie, terwyl Malema en die doodskis-twee eintlik deur die middelgrond verwerp word.” Hy meen die elite wil op grond van ras mobiliseer. “Hulle beweeg in ŉ ander werklikheid en soek ŉ sondebok deur wit mense vir rassisme en haatspraak in Suid-Afrika te blameer.” Hermann sê elemente van die konsepwet kan gebruik word om iemand soos Malema vir haatspraak en rassisme voor stok te kry, maar dit is beslis nie volledig nie en hoër amptenare moet swaarder gestraf word, omdat hulle in diens van die land en sy burgers staan en ŉ groter verantwoordelikheid op hul skouers rus, ŉ siening wat ook volgens Hermann deur die CERD-komitee gehuldig word. Besware en kommentaar op die Wetsontwerp op die Voorkoming en Bestryding van Haatmisdade kan nog tot 1 Desember gelewer word. Lede van die publiek, wat kommentaar op die wetsontwerp wil lewer, kan dit per e-pos aan [email protected] stuur.